এ বছরের গোড়াতেই অধিনায়কত্ব থেকে সরে দাঁড়িয়েছেন মহেন্দ্র সিংহ ধোনি। তাঁর আচমকা অবসর ঘোষণার সিদ্ধান্তের পরে অনেকে মনে করেছিলেন, চাপের মুখে এমনটা করতে বাধ্য হয়েছেন তিনি। পরে অবশ্য ধোনি নিজেই স্বীকার করেন, যে সম্পূর্ণ স্বেচ্ছায় ক্যাপ্টেন্সি ছেড়েছেন তিনি। ধোনি সরে দাঁড়ানোর পরেই অধিনায়কের ব্যাটন ওঠে কোহলির হাতে। অনেক ভক্তই অধিনায়ক হিসেবে কোহলিকে মেনে নিতে পারেন নি। সোশ্যাল মিডিয়ায় তাঁরা ক্ষোভ উগড়ে দিয়েছিলেন। সম্প্রতি চ্যাম্পিয়ন্স ট্রফি ফাইনালে হারের পরে সেই ক্ষোভ যেন নতুন করে বেড়ে যায়। কিন্তু বিষয় হল, খাতায় কলমে অধিনায়ক যিনিই হন না কেন, মাঠে কিন্তু এখনও ধোনিই নেতৃত্ব দেন। ওয়েস্ট ইন্ডিজের বিরুদ্ধে তৃতীয় একদিনের ম্যাচে তা-ই আবার নতুন করে প্রমাণ হয়ে গেল।
এক সর্বভারতীয় সংবাদমাধ্যমে প্রকাশিত খবর অনুযায়ী, স্টাম্পে থাকা রেকর্ডারে ধরা পড়েছে ধোনির কন্ঠস্বর। বল করার সময়ে অমনযোগী হওয়ার জন্য রবিচন্দ্রন অশ্বিনকে হালকা ধমক দিচ্ছেন প্রাক্তন ভারত অধিনায়ক। বল ডেলিভার করার পরেই আউটের আবেদন করতে এত ব্যস্ত হয়ে পড়েছিলেন তিনি, যে সহজ রান আউট মিস করে ফেলেন। সেই সময়েই ধোনি স্টাম্পস-এর পিছন থেকে চেঁচিয়ে বলেন, ‘‘বল দেখ অ্যাশ, মন কোথায় পড়ে রয়েছে?’’ 
শুধু তাই নয়, একটি রিভিউ নেওয়ার আগেও কোহলিকে সতর্ক করেন তিনি। বলেন, ‘‘বল লেগ স্টাম্পের বাইরে যাচ্ছে। খামোখা রিভিউটা নষ্ট হবে, আর কিছুই নয়।’’ বলা বাহুল্য, কোহলি যথেষ্টই আস্থা রাখেন ধোনির উপরে। মাহির বারণের পরে আর রিভিউ নেন নি তিনি। 

এই বিষয়ে অন্যান্য খবর

তিনি নাকি দামি মদের মতো! নিজেই স্বীকার করলেন ধোনি
আউট হতে হতে এভাবেও যে বেঁচে ফেরা যায়, তা দেখালেন ধোনি!


এছাড়াও ব্যাটসম্যানের গতিবিধি বুঝে নিয়ে তরুণ বোলার কুলদীপ যাদবকে আগেভাগেই জানিয়ে দিয়েছিলেন, মাহি যাতে নির্দিষ্ট জায়গায় কুলদীপ বলটা ফেলতে পারেন। রেকর্ডার ধরা পড়েছে ধোনি বলছেন, ‘‘এ এগিয়ে খেলবে না। ভিতর থেকেই মারবে।’’
এসবের বাইরেও ব্যাট হাতে দলকে ভরসা দিতে যে ধোনির জুড়ি মেলা ভার, তা দেখা গিয়েছে ভারত-ওয়েস্ট ইন্ডিজের গত ম্যাচেই। কঠিন পরিস্থিতিতে যখন একের পর এক উইকেট পড়ছে, সেই সময়ে তিনি হাল ধরেন। শেষ পর্যন্ত ক্রিজে টিকে ৭৮ রান করেন ও দলকে সুবিধাজনক জায়গায় নিয়ে যান। তাই এ কথা বলাই যায়, থাতায় কলমে অধিনা্য়ক কোহলি হলেও মাঠের মধ্যে দলকে এখনও কিন্তু ধোনিই নেতৃত্ব দিয়ে চলেছেন।